**STRATEGIA NAŢIONALĂ PENTRU DEZVOLTAREA DURABILĂ A ROMÂNIEI 2030**

România, în calitate de stat membru al Organizației Națiunilor Unite (ONU) și Uniunii Europene (UE), și-a exprimat adeziunea la cele 17 Obiective de Dezvoltare Durabilă (ODD) ale Agendei 2030, adoptată prin Rezoluția Adunării Generale a ONU A/RES/70/1, în cadrul Summit-ului ONU pentru Dezvoltare Durabilă din septembrie 2015. Concluziile Consiliului UE, adoptate în data de 20 iunie 2017, „Un viitor durabil al Europei: răspunsul UE la Agenda 2030 pentru Dezvoltare Durabilă” reprezintă documentul politic asumat de statele membre ale UE privind implementarea Agendei 2030 pentru Dezvoltare Durabilă.

Strategia Națională pentru Dezvoltarea Durabilă a României 2030 (SNDDR 2030) a fost adoptată de Guvernul României în ședința din 9 noiembrie 2018, prin HG nr. 877/2018.

SNDDR 2030 a fost elaborată sub directa coordonare a Departamentului pentru Dezvoltare Durabilă și cu aportul Comitetului de redactare, Secretariatului general al guvernului, ministerelor și altor instituții publice centrale, autorităților locale, agențiilor de dezvoltare regională, forurilor academice şi universitare, institutelor naționale de cercetare-dezvoltare, asociațiilor patronale şi sindicatelor, sectorului privat, organizațiilor neguvernamentale și altor formațiuni ale societății civile și a cetățenilor interesați.

Prin această strategie, România își stabilește cadrul național pentru susținerea Agendei 2030 și implementarea setului de 17 ODD. Strategia susține dezvoltarea României pe trei piloni principali, respectiv economic, social și de mediu. Strategia este orientată către cetățean și se centrează pe inovație, optimism, reziliență și încrederea că statul servește nevoile fiecărui cetățean, într-un mod echitabil, eficient și într-un mediu curat, în mod echilibrat și integrat.

Strategia Naţională pentru Dezvoltarea Durabilă a României 2030 (SNDDR), ca şi Agenda 2030 pentru Dezvoltare Durabilă, adoptă o poziție fermă prin angajamentul său de a nu lăsa pe nimeni în urmă. Obiectivele de Dezvoltare Durabilă (ODD) din strategie sunt concepute pentru a aduce societatea la un alt nivel şi reflectă aspecte importante pe care dorește să le protejeze, cum ar fi mediu curat și sigur, accesul la oportunități și servicii, drepturile omului, instituții puternice și accesibile, economii incluzive, comunități diverse care susțin cultura moştenită. Fiecare ODD include ţinte care trebuie măsurate pentru a evalua dacă obiectivul a fost atins. Sub cele 17 ODD ale SNDDR există 89 de Ținte naționale pentru Orizontul 2020 pentru măsurile preconizate și Ținte 2030 pentru eșalonarea rațională a eforturilor destinate atingerii acestui scop.

SNDDR 2030 poate fi consultat aici <http://dezvoltaredurabila.gov.ro/files/public/10000001/Strategia-nationala-pentru-dezvoltarea-durabila-a-Romaniei-2030_002.pdf> , ȋn limba romȃnǎ și aici <http://dezvoltaredurabila.gov.ro/files/public/10000001/Romania-Sustainable-Development-Strategy-2030-en.pdf> , ȋn limba englezǎ.

Departamentul pentru Dezvoltare Durabilă <http://dezvoltaredurabila.gov.ro/> , a fost înființat prin Hotărârea Guvernului nr. 313/2017 ȋn scopul implementǎrii prevederilor europene și a celor din documentele ONU în materie de dezvoltare sustenabilă. Acest departament funcționează în cadrul aparatului de lucru al Guvernului, în subordinea prim-ministrului, avȃnd ȋn principal atribuții de coordonare a activităţilor de implementare rezultate din setul de 17 obiective de dezvoltare durabilă - ODD ale Agendei 2030.

**Agenţia Naţională pentru Protecţia Mediului**

Agenţia Naţională pentru Protecţia Mediului, ca autoritate de execuţie şi implementare, în subordinea autorităţii publice centrale pentru protecţia mediului, are funcţie de suport tehnic pentru fundamentarea proiectelor de acte cu caracter normativ, a strategiilor şi politicilor sectoriale, precum şi a planurilor de acţiune în domeniul protecţiei mediului. De asemenea ANPM are funcţie de implementare a politicilor, strategiilor şi legislaţiei din domeniul protecţiei mediului, la nivel naţional.

Ȋn implementarea Strategiei Naționale pentru Dezvoltarea Durabilă a României 2030 (SNDDR 2030), respectiv a setului de 17 obiective de dezvoltare durabilă - ODD ale Agendei 2030, ANPM participǎ la procesul *”Evaluarea capacității sistemului statistic național de a produce date pentru indicatorii de dezvoltare durabilă”,* de identificare și definire a indicatorilor naționali de dezvoltare durabilă, calculȃnd de asemenea valorile anuale a acestor indicatori din domeniul protecției mediului pentru care ANPM gestioneazǎ datele aferente acestora, ȋmpreunǎ cu Instittuul National de Statisticǎ și sub coordonarea Ministerului Mediului, Apelor și Pǎdurilor și a Departamentului pentru Dezvoltare Durabilă din cadrul Guvernului.

Actualizarea setului de indicatori naționali de dezvoltare durabilă este esențială pentru măsurarea implementării obiectivelor de dezvoltare durabilă și asigurarea coerenței politicilor în domeniu și are la bază noile obiective prioritare stabilite prin Strategie și ține cont de setul de indicatori stabiliți la nivelul ONU și al UE pentru implementarea Agendei 2030 pentru dezvoltare durabilă.